L'alcalde es reunix amb el vicepresident de la Cambra de Comerç i Indústria Espanya-Israel
25 d’octubre 2017

![](/media/ctdjcydt/53-img_7669.jpg)  
  

L'alcalde de Sagunt, Quico Fernández, s'ha reunit amb el vicepresident de la Cambra de Comerç i Indústria Espanya-Israel, Walter Wasercier, amb la finalitat de potenciar la ciutat com a destinació turística entre la comunitat jueva.

A més de vicepresident de la Cambra de Comerç, Walter Wasercier és director general per a Espanya i Portugal de l'aerolínia israeliana El Al. Després de la reunió, Wasercier ha pogut visitar llocs del nostre municipi amb gran valor històric per a la comunitat jueva, com el micvé (banys de purificació jueus) de la Casa dels Berenguer, la Jueria de Sagunt o la necròpoli jueva.  

 ![](/media/m0vd00ug/53-img_7672.jpg)

Fernández ha recordat la importància de la comunitat jueva en la història de la ciutat. **“Sagunt és la primera ciutat on està certificada la presència de jueus ja des del segle I”**, ha dit l'alcalde, qui ha afegit que per **“recuperar la dignitat d'una comunitat que ha sigut perseguida històricament, que forma part de la nostra cultura i identitat i també per la projecció de la nostra ciutat, és molt important esta visita”**.

Atenent al valor històric de Sagunt per a la comunitat jueva, el primer edil ha destacat que **“no és normal que Sagunt no forme part de la Xarxa de Jueries, perquè no solament és la jueria més important del territori valencià, sinó que és una de les quatre o cinc jueries més importants de l'estat espanyol, perquè conserva els elements patrimonials que en moltes altres jueries han desaparegut”**.

Walter Wasercier ha declarat que Sagunt **“té un potencial que crec que hem de posar en valor, i per descomptat posicionar dins del que és el turisme jueu”**. Wasercier ha destacat que Sagunt és exemple de coexistència entre les religions. **“Sagunt ja va ser exemple en el segle XV, quan es va expulsar els jueus de València i van ser acollits ací a Sagunt i van ser protegits”**.

**“Crec que la Jueria de Sagunt és un exemple que ha de ser conegut a nivell local, comarcal i de la comunitat també. I eixa és una de les coses que m'agradaria tractar i parlar més avant: com podem posicionar Sagunt en el lloc que realment es mereix dins de la història dels jueus ací a Espanya”**, ha dit Wasercier.

*   [](http://www.facebook.com/sharer.php?u=https://aytosagunto.es/va/actualitat/l-alcalde-es-reunix-amb-el-vicepresident-de-la-cambra-de-comerc-i-industria-espanya-israel/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-es-reunix-amb-el-vicepresident-de-la-cambra-de-comerc-i-industria-espanya-israel/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-es-reunix-amb-el-vicepresident-de-la-cambra-de-comerc-i-industria-espanya-israel/ "Linked In")
*   [](mailto:?body=https://aytosagunto.es/va/actualitat/l-alcalde-es-reunix-amb-el-vicepresident-de-la-cambra-de-comerc-i-industria-espanya-israel/)